Artimiausi renginiai
Europos Tarybos ir ESBO vadovams – Baltijos šalių raginimas imtis veiksmų dėl smurto Rusijoje
Vasario 2 dieną Lietuvos iniciatyva Europos Tarybos (ET) bei Europos saugumo ir bendradarbiavimo organizacijos (ESBO) vadovams buvo išplatinti Baltijos valstybių užsienio reikalų ministrų laiškai, smerkiantys Rusijos teisėsaugos institucijų naudojamą smurtą prieš taikius protestuotojus ir raginantys tarptautinę bendruomenę imtis neatidėliotinų veiksmų, reaguojant į masinius protestuotojų ir žurnalistų sulaikymus Rusijoje.
Laiškuose atkreipiamas dėmesys į besitęsiančias ir vis stiprėjančias represijas prieš žmogaus teisių gynėjus, pilietinės visuomenės ir žiniasklaidos atstovus Rusijoje bei kviečiama ištirti žmogaus teisių pažeidimus šioje šalyje. Laiškuose taip pat pažymima, kad šiais veiksmais Rusija pažeidžia savo tarptautinius įsipareigojimus, įskaitant ir Europos žmogaus teisių konvencijoje numatytus žmogaus teisių apsaugos principus.
"Kartu su Baltijos šalių kolegomis išreiškėme viltį, kad ET ir ESBO vadovai imsis neatidėliotinų veiksmų ir panaudos visas šioms organizacijoms prieinamas priemones, siekiant išvengti tolesnių brutalių veiksmų prieš protestuotojus bei reikalaujant neteisėtai sulaikytų Rusijos piliečių, tarp jų ir Aleksėjaus Navalno, išlaisvinimo," – sakė Lietuvos užsienio reikalų ministras Gabrielius Landsbergis.
Laiškuose pažymima, kad Europos Žmogaus teisių teismas pripažino ankstesnius Aleksėjaus Navalno suėmimus kaip neteisėtus ir politiškai motyvuotus.
Nepriklausomų Rusijos šaltinių duomenimis, vien per sausio 31 dieną Rusijoje vykusias taikias protesto akcijas sulaikyta virš 5000 asmenų, tarp jų - virš 90 žurnalistų.
Spalio 14-15 dienomis Lietuvos nuolatinis atstovas prie tarptautinių organizacijų Vienoje Ambasadorius Vaidotas Verba dalyvavo konferencijoje "ODIHR: trys dešimtmečiai ir pasiruošę ateities demokratijai, žmogaus teisėms ir saugumui", skirtoje paminėti Europos saugumo ir bendradarbiavimo organizacijos (ESBO) Demokratinių institucijų ir žmogaus teisių biuro (ODIHR) 30-metį.
Rugsėjo 17 dieną Lietuvos nuolatinis atstovas prie tarptautinių organizacijų Vienoje Ambasadorius Vaidotas Verba įteikė savo skiriamuosius raštus Visuotinio branduolinių bandymų uždraudimo sutarties organizacijos (CTBTO) Vykdančiajam Sekretoriui Dr. Robert Floyd.
Rugpjūčio 20 dieną baigėsi dvi dienas trukęs ir apie 100 dalyvių iš Rusijos ir Vakarų sutraukęs Vilniaus Rusijos forumas, kuriame buvo aptariamos šiandieninės Rusijos aktualijos, artėjantys Rusijos Dūmos rinkimai, prastėjanti žmogaus teisių padėtis ir kliūtys pilietinės visuomenės veiklai.
Rugpjūčio 5 dieną vykusiame Europos saugumo bendradarbiavimo organizacijos (toliau - ESBO) Nuolatinės tarybos posėdyje Lietuva atmetė Baltarusijos teiginius, kad Baltarusija nėra atsakinga už migracijos krizę.
Liepos 20 dieną užsienio reikalų ministras Gabrielius Landsbergis susitikime su Lietuvoje reziduojančiais ir Lietuvai akredituotais Europos Sąjungos (ES) šalių ambasadoriais aptarė nelegalios migracijos srauto per Lietuvos – Baltarusijos sieną keliamus iššūkius ir padėkojo ES partnerėms už solidarumą ir paramą.
Liepos 16 dieną vykusiame Europos saugumo bendradarbiavimo organizacijos (toliau - ESBO) Nuolatinės tarybos posėdyje Lietuvos delegacija informavo ESBO dalyvaujančias šalis apie 2021 m. liepos 7-8 d. Vilniuje surengtą 4-ąją Ukrainos reformų konferenciją.